***Podsticaj za poslodavce – država subvencioniše doprinose za zapošljavanje novonastanjenih lica***

Vlada Republike Srbije donela je Uredbu o kriterijumima za dodelu podsticaja poslodavcima koji zapošljavaju novonastanjena lica u Republici Srbiji.

Novonastanjeno lice za kojim postoji potreba koja se ne može zadovoljiti na domaćem tržištu rada u smislu ove uredbe je fizičko lice koje u periodu od 24 meseca, koji prethode danu zaključenja ugovora o radu sa poslodavcem nije boravilo na teritoriji Republike Srbije više od 180 dana i sa kojim poslodavac zaključi ugovor na neodređeno vreme sa punim radnim vremenom i ugovori mesečnu osnovnu zaradu u skladu sa propisom kojim se uređuje rad od najmanje 300.000 dinara.

Pravo na dodelu podsticaja može da ostvari onaj poslodavac čiji je broj zaposlenih na neodređeno vreme sa punim radnim vremenom na dan podnošenja prijave za dodelu podsticaja isti ili veći od broja zaposlenih na neodređeno vreme sa punim radnim vremenom na dan stupanja na snagu ove uredbe (18. jun 2022. godine) uvećanog za broj zaposlenih novonastanjenih lica za koje podnosi prijavu.

Ovo pravo poslodavac može da ostvari samo za novonastanjena lica koja zaposli zaključno sa 31. decembrom 2024. godine.

U Uredbi je navedeno da se podsticaj isplaćuje u visini od 70 % obračunatog i uplaćenog poreza na zarade za jedno ili više zaposlenih novonastanjenih lica, u smislu propisa kojima se uređuje porez na dohodak građana i 100 % obračunatih i uplaćenih doprinosa za obavezno socijalno osiguranje, za isplate izvršene za zaposleno novonastanjeno lice u periodu od najviše 60 meseci, počev od 1. jula 2022. godine i zaključno sa 31. decembrom 2029. godine. *Ovo u praksi znači da poslodavac plati poreze i doprinose iz zarade za zaposlenog, a država mu nakon toga refundira sredstva.*

Pravo na ovaj podsticaj od države neće imati oni poslodavci koji isplaćuju dividende, kao ni oni koji već primaju državnu pomoć koja ima obavezu zapošljavanja, osim ukoliko sa tom obavezom ne završe do 1. jula ove godine. Na ovu vrstu pomoći neće moći da računaju ni oni poslodavci koji već koriste pravo na umanjenje osnovice u skladu sa Zakonom o porezu na dohodak.

***Prema navodima Vlade, ova Uredba predstavlja važnu meru za prilagođavanje poslodavaca novim uslovima poslovanja na međunarodnom konkurentnom tržištu u periodu značajne inflacije i omogućiće podsticaje domaćim poslodavcima, uz zadržavanje jednakog fiskalnog opterećenja, kako bi zarade koje isplaćuju stranim državljanima ili domaćim povratnicima, kao i licima obrazovanim u inostranstvu, bile konkurentne zaradama inostranih poslodavaca”***